Ovidiu Țentea, membru al Consiliului Național PLUS, semnalează, în cadrul unei postări pe Facebook, importanța reformării Institutului Cultural Român și îi aduce critici actualului șef al instituției, Liliana Țuroiu, pe care o acuză că a acționat în „maniera Dragnea-Iordache în cazul sesizării CCR pe tema completului de 3, care l-a judecat pe fostul președinte al Camerei Deputaților“, pentru a putea candida la funcția de director ICR Bruxelles.

„De ce trebuie reformat Institutul Cultural Român? Un motiv principal este ca astfel de personaje să nu mai poată accede la conducerea sa.

Personajele ajunse în funcții înalte în ultimii doi ani, prin simpla apartenență la grupul de interese Dragnea, își recalibrează pozițiile. Instinctul de spraviețuire îi ghidează spre părăsirea funcțiilor cu responsabilitate mare în favoarea celor considerate mai sigure și, de ce nu, mai confortabile.

Președintele ICR, Liliana Țuroiu, a realizat o premieră menită să-i asigure postul de director al ICR Bruxelles, adică soluția ideală de a accede la ceea ce probabil consideră a fi o sinecură menită să-i asigure reîntregirea familiei, potrivit declarațiilor de presă ale unor persoane din interiorul ICR.

Prin delegarea atribuțiilor vicepreședintelui ICR, pentru ca legal să poată fi propusă președinte de filială, președintele ICR, Liliana Țuroiu, înțelege să acționeze în maniera Dragnea-Iordache în cazul sesizării CCR pe tema completului de 3, care l-a judecat pe fostul președinte al Camerei Deputaților!

Am convingerea că ICR poate să redevină un organism viu, care prin intermediul profesioniștilor implicați să aibă ca scop promovarea culturii și artiștilor reprezentativi din România. În funcții de conducere nu ar mai putea ajunge astfel de personaje volatile! Din păcate, în actuala formulă instituțională, în condițiile în care la putere este actuala coaliție, aceasta nu poate funcționa decât în logica degringoladei pe care o trăim de aproape trei ani.

Un personaj respectabil, aflat în această situație, și-ar depune demisia. Procedura de exit pe care a ales-o actualul președinte al ICR nu ne îndreptățește să sperăm acest lucru.

Audierea pentru postul de director al ICR Bruxelles va avea loc astăzi, la ora 12.30, în comisiile reunite de Cultură și Politică externă din Senat“, a scris, pe Facebook, Ovidiu Țentea.

Liliana Țuroiu, președintele Institutului Cultural Român, care mai are doi ani din mandatul de președinte al Institutului, dorește să obțină postul de director al filialei ICR Bruxelles. Cum directorii filialelor ICR din străinătate sunt propuși, conform legii, de președintele ICR, Liliana Țuroiu a ajuns candidat la funcția de director ICR Bruxelles după o serie de coincidențe, semnalate de HotNews.ro: a intrat în concediu pe 19 iunie și și-a delegat atribuțiile către vicepreședintele Institutului, Mirel Talos. În prima zi de concediu a Lilianei Țuroiu, Ministerul de Externe a trimis Comisiei pentru Cultură și Media din Senat propunerea de numire a ei în funcția de director al ICR Bruxelles. Nu este clar, însă, dacă propunerea ca Liliana Țuroiu să devină director al ICR Bruxelles a fost semnată chiar de ea sau de vicepreședintele Mirel Talos, către care și-a delegat atribuțiile în perioada 19.06 – 12.07.2019. Cel mai probabil, propunerea a fost semnată de Mirel Talos.

De cealaltă parte, Radu Carp, membru în Consiliul de conducere al ICR, a declarat, pentru HotNews.ro, că situația este una fără precedent, acuzând-o pe Liliana Țuroiu că vrea să ocolească legea:

„După părerea mea, nu ai cum să îți delegi atribuțiile ca să te prezinți la un concurs pe care tot tu îl organizezi. Această propunere se face de către directorul ICR, nu poți să delegi pe altul, asta este o șmecherie ieftină. Nu avea cine să semneze decât președintele, nu avea cum, este conflict de interese. Poți cel mult să te suspenzi din funcție. Poți cel mult să te suspenzi din funcție, dar nu există în lege suspendare din funcție.”

Potrivit procedurii, în Senat, pentru directorii de filiale ICR din afara țării este suficient avizul comisiilor de specialitate, după ce sunt audiați. După audiere și avizul comisiilor de specialitate, Institutul Cultural Român, Ministerul Afacerilor Externe și Ministerul Culturii emit un Ordin comun privind noul director al filialei ICR respective.

Și în ceea ce privește Ordinul comun pe care cele trei instituții ar urma să îl emită, subliniază HotNews.ro, Liliana Țuroiu ar putea fi pusă într-o situație bizară: aceea de a semna, în calitate de președinte al ICR, Ordinul instituției care prevede numirea ei ca director al ICR Bruxelles.

Liliana Țuroiu este originară din Teleorman, fieful lui Liviu Dragnea, fostul lider al PSD, fiind de profesie creatoare de modă. Ea a fost propusă de PSD la conducerea ICR în aprilie 2017. Presa a scris, la acea vreme, că Liliana Țuroiu ar fi fina sau chiar verișoara lui Adriean Videanu, fost ministru al Economiei, asta în condițiile în care soțul ei, Florin Ionel, a ocupat funcția de secretar general adjunct în Ministerul Economiei, în perioada în care acest minister era condus de Adriean Videanu.